Sklep II Ips 224/95
Sodna praksa Vrhovnega sodišča, 1997-01-15

revizija - dovoljenost revizije - vrednost spornega predmeta

Revizije ni v premoženjskih sporih, v katerih se tožbeni zahtevek ne nanaša na denarno terjatev, izročitev stvari ali izročitev kakšne druge dajatve, če vrednost spornega predmeta, ki jo je tožnik navedel v tožbi, ne presega zneska, ki ga določa zakon (382. člen ZPP).

Tožeča stranka je vložila tožbo dne 13.2.1990, v njej pa je opredelila vrednost spornega predmeta z zneskom 170 takratnih konvertibilnih dinarjev (KD).

V zakonu o pravdnem postopku - ZPP - določena vrednost je znašala v času vložitve tožbe 8.000.000 tedanjih dinarjev (1. člen zakona o spremembah zakona o pravdnem postopku, Uradni list SFRJ, št. 57/89) oziroma 800 tedanjih KD (6. in 7. člen zakona o spremembi vrednosti dinarja, Uradni list SFRJ, št. 83/89, v zvezi s 1. členom zakona o spremembah zakona o pravdnem postopku, Ur. list SFRJ, št. 57/89).

Sodišče prve stopnje je zavrnilo tožbeni zahtevek, s katerim je tožeča stranka zahtevala, naj se ugotovi, da je lastnica približno 350 m2 nepremičnine parc. št. 1239 k. o. V. M., toženi stranki pa naloži, da mora dovoliti med nepremičninama parc. št. 1239 in 1285/7 k. o. V. M. vzpostavitev mejnega stanja v točkah K - L mapne skice, ki je bila izdelana v nepravdnem postopku opr. št. N 7/88, ter opustiti vsako posest in poseganje v del nepremičnine parc. št. 1239 k.o. V. M., ki je last tožečih strank. Glede stroškov postopka je odločilo, da jih mora tožeča stranka povrniti toženi stranki v znesku 32.735 SIT.

Sodišče druge stopnje je pritožbo tožeče stranke zavrnilo kot neutemeljeno in potrdilo sodbo sodišča prve stopnje.

Proti pravnomočni sodbi sodišča druge stopnje je vložila tožeča stranka pravočasno revizijo in v njej uveljavljala revizijska razloga bistvene kršitve določb pravdnega postopka in zmotne uporabe materialnega prava. V nepravdnem postopku se je tožečima strankama zgodila krivica, ki bi jo moralo sodišče popraviti v pravdnem postopku. Z zaslišanjem geodeta in ponovno izmero vseh mejnih nepremičnin bi se lahko ugotovilo, da mapna meja med nepremičninami ne poteka tako, kot je bilo ugotovljeno v nepravdnem postopku. Dokaza s ponovno izmero vseh mejnih nepremičnin pa sodišče sploh ni izvedlo. Reviziji naj se ugodi, sodbi sodišč druge in prve stopnje razveljavita, zadeva pa vrne sodišču prve stopnje v novo sojenje.

Revizije ni v premoženjskih sporih, v katerih se tožbeni zahtevek ne nanaša na denarno terjatev, izročitev stvari ali izročitev kakšne druge dajatve, če vrednost spornega predmeta, ki jo je tožnik navedel v tožbi, ne presega zneska, ki ga določa zakon (382. člen ZPP).

Tožeča stranka je vložila tožbo dne 13.2.1990, v njej pa je opredelila vrednost spornega predmeta z zneskom 170 takratnih konvertibilnih dinarjev (KD).

V zakonu o pravdnem postopku - ZPP - določena vrednost je znašala v času vložitve tožbe 8.000.000 tedanjih dinarjev (1. člen zakona o spremembah zakona o pravdnem postopku, Uradni list SFRJ, št. 57/89) oziroma 800 tedanjih KD (6. in 7. člen zakona o spremembi vrednosti dinarja, Uradni list SFRJ, št. 83/89, v zvezi s 1. členom zakona o spremembah zakona o pravdnem postopku, Ur. list SFRJ, št. 57/89).

Po povedanem vrednost spornega predmeta, ki jo je tožeča stranka navedla v tožbi, ni presegala zneska iz 382. člena ZPP. Zato revizija ni dovoljena. Nedovoljeno revizijo pa revizijsko sodišče zavrže (392. člen ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.